Radźićeljo tójšto informacijow wo statusu wjesnjanosty dóstali
Chrósćicy (SN/MWj). Měli wjesnjanosća małych gmejnow přichodnje dale čestnohamtsce abo tola hłownohamtsce skutkować, bě tema wčerawšeho informaciskeho zarjadowanja za radźićelow gmejnow Chrósćicy, Worklecy, Njebjelčicy, Pančicy-Kukow a Ralbicy-Róžant w Chróšćanskej „Jednoće“. Pozadk je nowela sakskeho komunalneho zakonja, wo kotrejž chcyše Sakski krajny sejm dźensa rozsudźić. Po njej móža mjeńše komuny same wo statusu wjesnjanosty rozsudźić, jeli zarjadniskemu zwjazkej přisłušeja. Organizował je zarjadowanje zarjadniski zwjazk Při Klóšterskej wodźe, zo by radźićelam za jich rozsud trěbne informacije sposrědkował. K tomu přeprosychu zapósłancow Sakskeho krajneho sejma Alojsa Mikławška a Rica Antona (wobaj CDU), Falka Grubera wot sakskeho zwjazka městow a gmejnow, přisydnika Budyskeho krajneho rady Uda Wićaza (CDU) a čestnohamtskeho wjesnjanostu Kodersdorfskeje gmejny Renéja Schöne. Moderěrował je zarjadowanje rozhłosownik a Chróšćanski radźićel Roman Nuk.
hrv_Latn szl_Latn